Vier sterf in Limpopo-ongelukFoto: SAPD Limpopo Vier persone is Sondagoggend dood en twee ander ernstig beseer tydens ŉ botsing tussen ŉ motor en ŉ vragmotor op die N1 in Limpopo. “Die ongeluk het omstreeks 02:00 ongeveer 10km suid van Mookgophong (Naboomspruit) plaasgevind,” het brig. Motlafela Mojapelo, woordvoerder van die polisie, gesê. Volgens inligting het die motor in ŉ suidelike rigting gery en die vragmotor reg van voor getref. Die vragmotor het omgeslaan en die bane in albei rigtings versper. “Vier persone in die sedan is oorlede. Twee persone, een van elk van die voertuie, het ernstige beserings opgedoen. Hulle is na ŉ hospitaal geneem vir verdere behandeling,” het Mojapelo bygevoeg. Motoriste is aangeraai om van die R101 by die Naboomspruit-afrit gebruik te maak en diegene uit ŉ suidelike rigting is ook na die R101 herlei by die Kranskop-afrit. Die oorsaak van die ongeluk is nog nie bekend nie. Die ondersoek duur voort.